Bejaardes op plaas gemartel, man sterfFoto bloot ter illustrasie. (Foto: Mariska Nanni / Maroela Media) ŉ 84-jarige man is dood nadat hy en sy vrou (80) verlede Sondag in die vroeë oggendure op ŉ plaas in KwaZulu-Natal aangeval, vasgebind en gemartel is. Die plaas is in die Seven Oaks-omgewing naby Greytown. Ses verdagtes is sedertdien in verband met die voorval in hegtenis geneem, en nog twee is tydens ŉ oor-en-weer-skietery dood. Die aard van die egpaar se beserings en presiese oorsaak van die man se dood is nie in dié stadium bekend nie. Shaheen Suleiman, direkteur van Magma Security & Investigations wat gehelp het om die voorval te ondersoek, sê hulle het Maandag inligting oor ŉ beplande plaasaanval in die Bulwer-omgewing ontvang en dat dieselfde verdagtes in die Seven Oaks-voorval glo ook hierby betrokke is. “ŉ Operasionele taakspan is saamgestel wat uit Magma Security and Investigations, asook Pietermaritzburg se PMB-K9-eenheid en PMB-taakspan vir trio-misdaad bestaan het. “Die betrokke verdagtes is Dinsdag omstreeks 01:00 opgemerk waar hulle in twee voertuie in die Boston-omgewing op pad na Impendle gery het. Ná ŉ kort jaagtog het ŉ oor-en-weer-skietery uitgebreek nadat die verdagtes op die operasionele span losgebrand het. Twee verdagtes is noodlottig beseer en ses ander is in hegtenis geneem.” Volgens Suleiman is twee televisiestelle, ŉ skootrekenaar, ketel, sak, selfone en juwele in die verdagtes se besit gevind, asook ŉ vuurwapen, messe, ŉ breekyster, handskoene en klapmusse. “Alle bewysstukke is aan die polisie in Impendle oorhandig.” Konst. Thenjiswa Ngcobo, polisiewoordvoerder, het Woensdag by navraag gesê ŉ verklaring sal binnekort uitgereik word.